*PRIJEDLOG ODLUKE*

Na temelju članka 35. Zakona o vlasništvu i drugim stvarnim pravima („Narodne novine“ br. 91/96, 68/98, 137/99, 22/00, 73/00, 114/01, 79/06, 141/06, 146/08, 38/09, 153/09, 90/10, 143/12, 152/14), članka 48. Zakona o lokalnoj i područnoj (regionalnoj) samoupravi („Narodne novine“ br. 33/01, 60/01, 129/05, 109/07, 36/09, 125/08, 36/09, 150/11, 144/12, 123/17, 98/19, 144/20), članka 32. Statuta Grada Kutine („Službene novine Grada Kutine“ 5/23), te članka 10. stavka 4. Odluke o upravljanju imovinom u vlasništvu Grada Kutine („Službene novine Grada Kutine“ br. 7/19, 8/19, 2/21 i 1/22) Gradsko vijeće Grada Kutine na \_\_\_\_ sjednici donijelo je:

**ODLUKU**

**o upravljanju, korištenju i davanju na uporabu društvenih domova**

**i određenih poslovnih prostora u vlasništvu Grada Kutine**

Članak 1.

Ovom Odlukom utvrđuje se način upravljanja društvenim domovima u vlasništvu Grada Kutine (u daljnjem tekstu: Grad) i poslovnim prostorima iz čl. 7. st. 2. ove Odluke, odnosno utvrđuju se pravila i uvjeti davanja društvenih domova i određenih poslovnih prostora na korištenje, privremeno korištenje za javne i društvene potrebe te njihovo održavanje i financiranje.

Članak 2.

Ovu Odluku su dužni poštivati svi korisnici društvenih domova u vlasništvu Grada i poslovnih prostora iz čl. 7. st. 2. ove Odluke.

Članak 3.

Društveni domovi na području Grada vlasništvo su Grada, a ono što je utvrđeno ovom Odlukom za održavanje i pažljivo korištenje društvenog doma te naknadu štete, odnosi se na sve prostorije društvenog doma te njegovu infrastrukturu, opremu, inventar i pripadajuće zemljište. Sve navedeno vrijedi i za korištenje poslovnih prostora iz čl. 7. st. 2. ove Odluke u vlasništvu Grada Kutine.

Članak 4.

1. Društvenim domovima i poslovnim prostorima u vlasništvu Grada Kutine upravlja gradonačelnik, sukladno Zakonu o lokalnoj i područnoj (regionalnoj) samoupravi, Statutu Grada Kutine te ovoj Odluci.
2. U upravljanju društvenim domovima i poslovnim prostorima stručno-administrativnu pomoć gradonačelniku pruža upravno tijelo Grada nadležno za upravljanje imovinom Grada, upravno tijelo nadležno za provedbu projekata te upravno tijelo nadležno za financije, svaki u svom djelokrugu, dok neposredne stručne, organizacijske, koordinatorske, administrativne i tehničke poslove upravljanja društvenim domovima i poslovnim prostorima obavlja upravno tijelo nadležno za upravljanjem imovinom Grada Kutina.

Članak 5.

1. Društveni domovi u opsegu potrebnom za obavljanje poslova mjesne samouprave daju se na korištenje mjesnim odborima, pri čemu o opsegu korištenja (cijela zgrada ili pojedine prostorije) odlučuje gradonačelnik, sukladno potrebama mjesnog odbora te financijskim, pravnim i prostornim mogućnostima kojima raspolaže Grad.
2. Poslovni prostori određeni čl. 7. st. 2. ove Odluke u opsegu potrebnom za obavljanje poslova zajednice nacionalne manjine daju se na korištenje vijeću nacionalne manjine, pri čemu o opsegu korištenja (cijela zgrada ili pojedine prostorije) odlučuje gradonačelnik, sukladno potrebama mjesnog odbora te financijskim, pravnim i prostornim mogućnostima kojima raspolaže Grad.
3. Vijeća mjesnih odbora i manjinske zajednice koriste prostor mjesnog doma odnosno poslovni prostor koji se nalazi na području za koje su nadležni za vrijeme trajanja svog mandata, odnosno konstituiranjem svakog novog vijeća odnosno predstavnika manjinske zajednice oni preuzimaju od prethodnog vijeća sva prava i obveze u vezi korištenja društvenog doma odnosno prostora iz čl. 7. st. 2. ove Odluke, a što će se utvrditi zapisnikom o primopredaji.
4. Vijeće mjesnog odbora i predstavnici manjinske zajednice polažu račun gradonačelniku u vezi korištenja društvenog doma odnosno poslovnog prostora te su odgovorni za pravovremenu prijavu svih nužnih popravaka, promjena u kvaliteti i kvantiteti stvari, neovlaštenih korištenja (smetanja posjeda) i drugih relevantnih okolnosti, o kojima je predsjednik Vijeća mjesnog odbora odnosno predstavnik manjinske zajednice dužan obavijestiti Grad odmah po njihovu saznanju.
5. Predsjednik Vijeća mjesnog odbora i predstavnik manjinske zajednice dužan je na zahtjev gradonačelnika, u roku od deset dana od dana zaprimanja zahtjeva, pisano se očitovati o stanju društvenog doma ili drugim okolnostima vezanim uz društveni dom ~~dom.~~

Članak 6.

Prostori društvenih domova i poslovnih prostora iz čl. 7. ove odluke mogu se dati na korištenje bez naknade ili uz naknadu utvrđenu ovom Odlukom.

Članak 7.

1. Društveni domovi (uključujući i opremu i inventar namijenjen za poslove mjesne samouprave) daju se na korištenje na neodređeno vrijeme, bez naknade, mjesnim odborima kako slijedi:

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **Društveni dom** | **adresa** | **inv.br.** | **povr.**  **zgrade**  **(m2)** | **površina**  **k.č.**  **(m2)** | **kat.općina** | **k.č.** | **zk.**  **ul.** | **mjesni odbor** |
| **Banova Jaruga** | Cvjetni trg 3, Banova Jaruga | 000826 | 562 | 4693 | Banova Jaruga | 63/2 | 915 | Banova Jaruga |
| **Jamarice** | Ul.Đuke Čaića 73, Jamarice | 002678 | 324 | Kč.402- 1131, kč. 403-63 | Jamarica | 402, 403 | 1484 | Jamarice |
| **Janja Lipa** | Hrv. Branitelja 44, Janja Lipa | 000830 | 186 | 1335 | Janja Lipa | 1 | 740 | Janja Lipa |
| **Kletište** | Gornje Kletište |  | 109 | 18257 | Kutina | 159 | 6567 | Kletište |
| **Krč** | Husainska 41, Kutina | 000838 | 345 | Kč 9554-1487, kč 9555-5323 | Kutina | 9554, 9555 | 2435 | Krč |
| **Krajiška Kutinica** | Moslavačka ulica 22A, Krajiška Kutinica | 002676 | 235 | 2003 | Kutinica | 319/2 | 527 | Krajiška Kutinica |
| **Međurić** | Slavonska ulica 51A, Banova Jaruga | 000831 | 341 | 1975 | Međurić | 365 | 1283 | Međurić |
| **Mikleuška** | Garička 50, Mikleuška | 000834 | 218 | 555/1 -140, 554 – 327, 553/2- 539 | Mikleuška | 555/1,554, 553/2 | 1793,  2014 | Mikleuška |
| **Repušnica** | Ljudevita Gaja 101, Repušnica | 000823 | 1009 | 5080 | Repušnica | 58 | 4510 | Repušnica |
| **Selište** | Đure Deželića 62, Selište | 000825 | 496 | 2118 | Selište | 108 | 4355 | Selište |
| **Kutinska Slatina** | Stjepana Kefelje 43, Kutinska Slatina | 002680 | 188 | 1840 | Selište | 4620/3 | 2518 | Kutinska Slatina |
| **Katoličke Čaire** | Ul. sv. Ane 55, Katoličke Čaire | 000836 | 199 | 8315 | Selište | 3456 | 3621 | Katoličke Čaire |
| **Brinjani** | Gornji Brinjani 90, Brinjani | 002679 | 376 | 3073 | Stupovača | 1524/1 | 3239 | Brinjani |
| **Stupovača** | Selska 112, Stupovača | 000832 | 379 | 2183 | Stupovača | 841 | 3346 | Stupovača |
| **Šartovac** | Šartovačka 62, Šartovac | 000833 | 488 | 1974 | Šartovac | 73 | 1517 | Šartovac |
| **Zbjegovača** | Školska 60, Zbjegovača | 010156 | 201 | 788 | Zbjegovača | 92/9 | 1065 | Zbjegovača |
| **Husain** | F.K.Frankopana 57, Husain | 000828 | 638 | 2403 | Husain | 2109/2 | 2785 | Husain |
| **Radićeva** | Ulica Stjepana Radića 121, Kutina | 000835 | 690 | 3702 | Kutina | 8856 | 2383 | Radićeva |
| **Radićeva – Romsko naselje** | Ulica Stjepana Radića 392 D, Kutina | 010155 | 214 | 1150 | Kutina | 9832/35 | 3821 | Romsko naselje |
| **Gojlo** | Naftaplinska 13, Gojlo | 000827 | 478 | 4248 | Ilova | 1812/1 | 2105 | Gojlo |
| **Ilova** | Braće Perković 63, Ilova | 000829 | 329 | 1409 | Ilova | 3288/1 | 1837 | Ilova |
| **Batina** | Batina b.b. | 000822 | 132 | 1173 | Batina | 1011/1 | 519 | Batina |
| **Kutinica** | Selska 20, Kutinica | 000824 | 242 | 2032/2 – 737, 2033 - 1446 | Selište | 2032/2, 2033 | 3352 | Kutinica |
| **Mikleuška** | Garička 50, Mikleuška | 000834 | 218 | 553/2 – 539, 554 – 327, 555/1 - 140 | Mikleuška | 553/2, 554, 555/1 | 2014,  1793 | Mikleuška |

1. Određeni određeni poslovni prostori (uključujući i opremu i inventar namijenjen za poslove mjesne samouprave) daju se na korištenje na neodređeno vrijeme, bez naknade, manjinskoj zajednici kako slijedi:

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **Poslovni prostor** | **adresa** | **inv.br.** | **povr.**  **Zgrade/ured**  **(m2)** | **površina**  **k.č.**  **(m2)** | **kat.općina** | **k.č.** | **zk.**  **ul.** | **Vijeće nacionalne manjine** |
| **Romsko naselje Kutina** | Radićeva 392 D, Kutina | 010155 | 215 | 1150 | Kutina | 9832/35 | 3821 | Romska nacionalna manjina |
| **Ured u zgradi u Kutini** | Hrvatskih branitelja 2, Kutina | 010015 | 25,08 | 3133 | Kutina | 3710 | 5483 | Srpsko narodno vijeće |

1. Osim za rad tijela mjesnog odbora i za rad vijeća nacionale manjine, korisnici i Grad mogu prostore iz ovog članka ovoga članka koristiti i za održavanje raznih društvenih aktivnosti, poput književnih, kazališnih, glazbenih i drugih kulturno-umjetničkih priredbi i manifestacija, kao i u svrhu održavanja edukativnih aktivnosti (radionice, predavanja, tribine, savjetovanja i sl.), sportsko-rekreacijskih aktivnosti te humanitarnih aktivnosti, pod uvjetom da se time ne ometa druge korisnike koji s Gradom imaju sklopljen ugovor o privremenom korištenju i korisnike koji su pravo korištenja dobili sukladno članku 17. ove Odluke.
2. Kada vijeće mjesnog odbora ili vijeće nacionalne manjine planira organizirati društvene aktivnosti iz prethodnog stavka, dužno je to pisanim putem najaviti upravnom tijelu Grada nadležnom za upravljanjem imovinom Grada najkasnije tri (3) radna dana prije dana njihova održavanja.

Članak 8.

1. Prostori iz članka 7. ove Odluke mogu se koristiti za održavanje svadbi, proslava, javnih i ostalih građanskih skupova.
2. Privremeno korištenje za prigode i događaje navedene u stavku 1. ove Odluke može trajati najviše 3 (tri) dana, a utvrđuje se temeljem izdane suglasnosti Predsjednika vijeća mjesnog odbora.

Članak 9.

Pravo na korištenje prostora imaju pravne osobe s valjano registriranom djelatnošću te fizičke osobe.

Članak 10.

1. Prostori iz članka 7. stavka 1. ove Odluke, prema lokaciji i/ili stupnju opremljenosti, razvrstavaju se u 3 (tri) kategorije:

* I. kategorija obuhvaća prostore u mjesnim odborima Banova Jaruga, Husain, Radićeva Kutina, Repušnica
* II. kategorija obuhvaća prostore u mjesnim odborima, Ilova, Radničko naselje Kutina, Šartovac
* III. kategorija obuhvaća prostore u ostalim mjesnim odborima na području Grada Kutine (Brinjani, Gojlo, Stupovača, Kletište, Janja Lipa, Jamarice, Katoličke Čaire, Mikleuška, Selište...) izuzev kategorije IV.

1. Prostori iz članka 7. stavka 2. ove Odluke predstavljaju IV. kategoriju (Romsko naselje)
2. Visina naknade po kategorijama prostora i namjeni korištenja subotom, nedjeljom i blagdanom, neovisno od trajanja zakupa iznosi:

|  |  |  |  |  |  |
| --- | --- | --- | --- | --- | --- |
| **Kategorija** | **Svadbe** | **Proslave (krstitke, krizme, rođendani, godišnjice) i**  **drugi prigodni**  **događaji** | **Ostali skupovi**  **(politički skup…)** | **Karmine** | **Djelatnosti koje se obavljanju u svrhu ostvarivanja dobiti (prodaja, prezentacija, reklamiranje, seminari, tečajevi, škole jezika, škola plesa, športsko-rekreativne aktivnosti i sl.)** |
| I. | 250,00 EUR | 200,00 EUR | 150,00 EUR | 90,00 EUR | 10 EUR/sat |
| II. | 150,00 EUR | 120,00 EUR | 90,00 EUR | 55,00 EUR | 10 EUR/sat |
| III. | 100,00 EUR | 80,00 EUR | 70,00 EUR | 40,00 EUR | 10 EUR/sat |
| IV. | 50,00 EUR | 40,00 EUR | 30,00 EUR | 20,00 EUR | 10 EUR/sat |

1. U cijene navedene u stavku 2. ovoga članka uračunat je PDV.
2. Za privremeno korištenje prostora u ostale dane naknada iz stavka 2. ovoga članka umanjuje se za 25%.
3. Za privremeno korištenje prostora od strane korisnika koji nema prebivalište na području mjesnog odbora gdje se prostor nalazi, naknada iz stavka 2. ovoga članka uvećava se za 25%
4. U naknadu iz stavka 2. ovoga članka uključeno je korištenje posuđa i stolnjaka u onim društvenim domovima koji istim raspolažu.

Članak 11.

1. Korisnik prostora je dužan:

* čuvati prostorije i inventar i u svemu postupati pažnjom dobrog domaćina, a eventualne štete i manjkove nadoknaditi
* okoliš i infrastrukturu oko objekta u kojem se zakupljeni prostor nalazi koristiti na način za koji su isti namijenjeni vodeći brigu da se isti ne zagađuju ili devastiraju
* nakon korištenja očistiti prostorije i okoliš od otpada s tim da prostor za pripremu hrane i pića te sanitarni čvor trebaju biti temeljito očišćeni, odnosno dovedeni u stanje koje je bilo na dan stupanja u zakup
* otpad razvrstati prema vrsti i odložiti u odgovarajuće kontejnere, a do odlaganja čuvati u odgovarajućim spremnicima
* zakupljeno posuđe oprati, a stolnjake oprati i ispeglati

1. Ukoliko korisnik prostora ne izvrši obveze navede u stavku 1. ovoga članka, iste izvršava Grad Kutina na teret korisnika.

Članak 12.

1. O namjeri privremenog korištenja budući korisnik je dužan obavijestiti predsjednika vijeća mjesnog odbora ili drugu osobu ovlaštenu od strane vijeća mjesnog odbora odnosno predstavnika manjinske zajednice ili drugu osobu koju je ovlastio i pribaviti pisanu suglasnost s naznakom vremena korištenje, najmanje 10 (deset) dana prije početka korištenja.
2. U slučaju rezerviranja prostora 30 ili više dana prije namjeravanog korištenja, budući korisnik je dužan na račun Grada Kutine IBAN HR3323400091822000008, model plaćanja: HR68, poziv na broj: 7722-OIB (korisnika), položiti iznos u visini cijene naknade za privremeno korištenje, koji polog će se iskoristiti za podmirenje obveze plaćanja naknade za korištenje doma nakon sklapanja ugovora o privremenom korištenju. Ukoliko uplatitelj odustane od sklapanja ugovora, uplaćeni polog zadržava Grad Kutina.

Članak 13.

1. Zahtjev za korištenje društvenog doma odnosno poslovnog prostora iz čl. 7. st. 2. ove Odluke za prigode i događaje iz članka 10. ove Odluke u pisanom obliku Grad Kutini podnosi njihov organizator (u daljnjem tekstu: korisnik), nakon što je ishodio suglasnost predsjednika vijeća mjesnog odbora odnosno predstavnika manjinske zajednice kojom se utvrđuje da je slobodan termin kojega traži.
2. Uz zahtjev je potrebno priložiti presliku osobne iskaznice i suglasnost.
3. Zahtjeve prikuplja i obrađuje upravno tijelo nadležno za upravljanje imovinom Grada.
4. Pregled prostora korisniku je dužan omogućiti predsjednik vijeća mjesnog odbora odnosno predstavnik manjinske zajednice.

Članak 14.

Predsjednik vijeća mjesnog odbora odnosno predstavnik manjinske zajednice dužan je informirati zainteresirane osobe o načinu korištenja društvenih prostorija, pravima i obvezama iz ovoga Pravilnika te slobodnim terminima.

Članak 15.

1. Na temelju podnesenog zahtjeva gradonačelnik i korisnik sklapaju ugovor o privremenom korištenju prostora društvenog doma odnosno poslovnog prostora iz čl. 7. st. 2. ove Odluke za prigode i događaje iz članka 10. ove Odluke, u kojemu će se naznačiti opseg i vrijeme korištenja te utvrditi međusobna prava i obveze sukladno ovoj Odluci.
2. Ugovor korisniku na potpis predaje djelatnik Grada zaposlen na poslovima upravljanja imovinom Grada.

Članak 16.

Ugovor o korištenju društvenog doma odnosno poslovnog prostora iz čl. 7. st. 2. ove Odluke mora sadržavati:

* podatke o ugovornim stranama
* adresu i prostorije društvenog doma odnosno poslovnog prostora koji se daje na korištenje
* namjenu za koju se prostor koristi
* datum i vrijeme korištenja društvenog doma/poslovnog prostora
* iznos naknade za korištenje društvenog doma/poslovnog prostora i način plaćanja
* prava i obveze korisnika u svezi korištenja prostora
* odredbu da je korisnik upoznat s osnovnim mjerama zaštite od požara, načinom korištenja vatrogasnih aparata te evakuacijskim putevima u prostoru
* obvezati se snositi odgovornost za nepridržavanje obveza propisanih Zakonom o autorskom pravu i srodnim pravima.
* odredbe o prestanku ugovora
* datum sklapanja ugovora i potpis ugovornih strana.

Članak 17.

1. Naknada za korištenje prostorija društvenih domova odnosno poslovnih prostora iz čl. 7. st. 2 ove Odluke prema cijenama iz članka 10. ove Odluke prihod je proračuna Grada Kutine i uplaćuje se na žiro račun Grada: HR3323400091822000008, poziv na broj: 68 7722 - OIB korisnika, s opisom plaćanja: naknada za korištenje društvenog doma/poslovnog prostora.
2. Naknada za korištenje mora biti u cijelosti plaćena najkasnije u roku od tri (3) dana od dana sklapanja ugovora o privremnom korištenju doma.
3. U slučaju da zbog više sile korisnik ne može pristupiti korištenju plaćenog prostora, Grad će korisniku vratiti uplaćeni iznos naknade umanjen za 10 %, u roku od pet (5) radnih dana nakon dana u kojemu je korisnik dostavio dokaze o nemogućnosti korištenja prostora.
4. Po izvršenom plaćanju naknade i eventualne naknade za javno korištenje glazbe korisniku se uručuju dva primjerka ugovora o jednokratnom korištenju, od čega se jedan primjerak obvezuje predati predsjedniku vijeća mjesnog odbora ili drugoj osobi ovlaštenoj od strane vijeća mjesnog odbora odnosno predstavniku manjiske zajednice ili osobi koju je ovlastio, a prilikom preuzimanja ključeva prostora koji mu se daje na korištenje.

Članak 18.

1. Za organizaciju prigode/događaja iz članka 10. ove Odluke isključivo je odgovoran korisnik.
2. Korisnik je dužan izvršiti sve prijave te platiti i ispuniti sve obveze koje su zakonom propisane za događaj koji organizira, a u suprotnom u cijelosti i samostalno odgovara za njihovo kršenje.
3. Kada se u društvenom domu/poslovnom prostoru koristi autorska glazba putem žive glazbe ili glazbe s elektroničkih medija, korisnik je obvezan pribaviti dozvolu za korištenje navedenih autorskih glazbenih djela i platiti autorsku naknadu.
4. Ako korisnik ne pribavi dozvolu iz prethodnog stavka, u potpunosti snosi odgovornost za nepridržavanje obveza propisanih Zakonom o autorskom pravu i srodnim pravima.

Članak 19.

1. Korisnik je dužan društveni dom/poslovni prostor, odnosno njegove prostorije, opremu, inventar, zemljište i druge pripadnosti, koristiti pažnjom dobrog gospodara, u skladu s njihovom namjenom.
2. Korisnik je dužan onemogućiti pristup u društveni dom/poslovni prostor osobama koje nisu uključene i koje ne sudjeluju u aktivnostima koje korisnik ima pravo poduzimati u društvenom domu.
3. U prostorijama društvenog doma zabranjeno je:

- pušenje,

- unos eksplozivnih i zapaljivih materijala

- unos oružja i narkotika.

(4) Korisnik je dužan nakon korištenja mjesnog doma/poslovnog prostora pregledati prostorije koje je koristio i dovesti ih u uredno stanje (očistiti prostorije, ugasiti svjetla, zatvoriti prozore, složiti inventar, zaključati dom, vratiti ključ osobi zaduženoj za ključeve i dr.).

(5) Odredbe ovog članka odnose se na sve korisnike, uključujući i mjesni odbor odnosno predstavnike manjinske zajednice.

Članak 20.

1. Nakon završetka korištenja prostora društvenog doma/poslovnog prostora korisnik predaje prostor predsjedniku vijeća mjesnog odbora odnosno predstavniku manjinske zajednice ili djelatniku Grada nadležnog za održavanje imovine (domar).
2. Ukoliko je nastalo oštećenje objekta, opreme ili inventara, ili ako je nastao njihov bilo kakav manjak koji nije postojao u vrijeme predaje prostora korisniku, o primopredaji se sastavlja zapisnik uz foto dokumentaciju.
3. Ako korisnik odbije potpisati zapisnik, o tome će se sastaviti službena bilješka u zapisniku.
4. Uskraćivanje potpisa ne oslobađa korisnika od obveze naknade štete.

Članak 21.

1. Svaki korisnik je dužan nadoknaditi troškove oštećenja objekta, opreme i inventara koji su nastali kao posljedica aktivnosti u vremenu kada mu je društveni dom/poslovni prostor dan na korištenje, prema nabavnoj vrijednosti inventara ili prema računu stvarno izvedenih radova kojima su sanirana oštećenja.
2. Šteta nastala pri korištenju društvenog doma/poslovnog prostora mora se nadoknaditi Gradu u roku od petnaest (15) dana od dana nastanka štete, osim ako gradonačelnik na obrazloženi i opravdani zahtjev korisnika ne odobri duži rok.
3. Naknada štete može biti povrat u prijašnje stanje ili novčana naknada koja pokriva puni iznos nastale štete.
4. Ako korisnik o svom trošku ne popravi štetu u roku iz stavka 2. ovoga članka Grad će pokrenuti sudski postupak protiv njega.
5. Ako se utvrdi da su štetu prouzročili predsjednik vijeća mjesnog odbora ili pojedini članovi vijeća mjesnog odbora, odnosno predstavnik manjinske zajednice (ili članovi vijeća nacionalne manjine) oni osobno odgovaraju za štetu i dužni su je naknaditi u roku iz stavka 2. ovoga članka.

Članak 22.

Gradonačelnik može korisniku zabraniti korištenje društvenog doma/poslovnog prostora u razdoblju od naredne tri (3) godine, ako je za vrijeme njegova korištenja:

* došlo do težeg narušavanja javnog reda i mira, bez obzira što nije nastala materijalna šteta
* materijalna šteta uzrokovana namjerno ili putem nekog od oblika narušavanja javnog reda i mira ili kršenjem odredbi ove Odluke
* uzrokovano znatnije oštećenje društvenog doma/poslovnog prostora, njegove okoline, opreme ili inventara, pri čemu se znatnijim oštećenjem smatra šteta koja prelazi iznos od 1.000,00 EUR.

Članak 23.

(1) Bez naknade društveni domovi ili pojedine društvene prostorije odnosno poslovni prostor iz čl. 7. st. 2. ove Odluke mogu se dati na korištenje za:

1. održavanje društvenih aktivnosti namijenjenih lokalnoj zajednici, koje organizira vijeće mjesnog odbora odnosno vijeće nacionalne manjine,
2. održavanje društvenih aktivnosti koje organizira Grad ili koje su pod pokroviteljstvom Grada ili županije,
3. potrebe izbora,
4. rad dobrovoljnih vatrogasnih društava,
5. rad Gradskog vijeća i njegovih radnih tijela,
6. rad civilne zaštite,
7. rad udruga s područja Grada koje provode aktivnosti od općeg dobra za Grad,
8. provođenje aktivnosti vezanih uz rad gradonačelnika, radnih tijela gradonačelnika, upravnih tijela Grada te pravnih osoba kojima je osnivač ili suosnivač Grad,
9. za druge potrebe temeljem posebne odluke gradonačelnika.

(2) U slučajevima iz stavka 1. ovoga članka, gradonačelnik može donijeti odluku o sudjelovanju korisnika u snošenju troškova režija (stvarnih ili paušalnih).

Članak 24.

U slučajevima iz članka 23. stavka 1. ove Odluke ne donosi se posebna pisana odluka gradonačelnika o korištenju društvenog doma bez naknade, već korisnici koriste prostor po prethodnoj najavi i dogovoru sa predsjednikom vijeća mjesnog odbora odnosno predstavnikom manjinske zajednice.

Članak 25.

Predsjednik vijeća mjesnog odbora odnosno predstavnik manjinske zajednice dužan je:

* upravljati prostorima društvenog doma/poslovnim prostorom i okolišem oko tih objekata pažnjog dobrog gospodara
* prijaviti nadležnom upravnom tijelu Grada svako oštećenje, manu ili gubitak funkcionalnosti prostora, opreme i inventara te organizirati nužne popravke i sprječavanje daljnje štete
* na zahtjev gradonačelnika ili nadležnog upravnog tijela Grada dostavljati tražene podatke o prostoru unutar tih objekata
* organizirati korištenje prostora društvenih domova/poslovnog prostora od strane trećih osoba (fizičkih i pravnih) sukladno članku te drugim relevantnim odredbama ove Odluke
* koordinirati aktivnosti u društvenim domovima/poslovnm prostoru te davati prostor na korištenje trećim osobama te koordinirati s upravnim tijelom nadležnim za upravljanjem imovinom Grada
* redovito obilaziti društveni dom/poslovni prostor i upozoravati sve korisnike na dužnost pridržavanja odredbi ove Odluke i na posljedice nepostupanja po Odluci te prijaviti svako kršenje odredbi ove Odluke
* voditi evidenciju o korištenju prostora za svaki društveni dom (kada ga koriste treće osobe)
* do 31. siječnja tekuće godine na propisanom ovascu podnositi gradonačelniku godišnje izvješće za prethodnu godinu o korištenju i stanju društvenih domova/poslovnog prostora

Članak 26.

1. Bez prethodne pisane suglasnosti Grada, predsjednik i vijeće mjesnog odbora, odnosno predstavnik i vijeće nacionalne manjine te drugi korisnici ne smiju u društvenom domu/poslovnom prostoru obavljati preinake kojima se bitno mijenja konstrukcija, raspored, površina, namjena ili vanjski izgled društvenog doma/poslovnog prostora.
2. Suglasnost iz prethodnog članka izdaje gradonačelnik, na zahtjev vijeća mjesnog odbora i na prijedlog upravnog tijela Grada nadležnog za građenje.

Članak 27.

1. Odredbe ove Odluke koje se odnose na društvene domove i na obveze i odgovornosti tijela mjesnih odbora, na odgovarajući se način primjenjuju i na predstavnike manjinskih zajednica, dobrovoljnih vatrogasnih društava na području Grada Kutine te na druge korisnike koji koriste Vatrogasni dom u Batini, Ulica kralja Zvonimira 18, Batina, sagrađen na k.č.br. 1011/1 i upisan u zk.ul.br. 89 u k.o. Batina (inventarni broj 000822) te na Vatrogasni dom u Selištu, Đure Deželića 62, Selište, sagrađen na k.č.br. 108 i upisan u zk.ul.br. 311 u k.o. Selište.
2. Vatrogasni dom u Batini (uključujući i opremu i inventar namijenjene za poslove vatrogasne službe) daje se na korištenje na neodređeno vrijeme, bez naknade, Dobrovoljnom vatrogasnom društvu Batina, a Vatrogasni dom u Selištu (uključujući i opremu i inventar namijenjene za poslove vatrogasne službe) daje se na korištenje na neodređeno vrijeme, bez naknade, Dobrovoljnom vatrogasnom društvu Selište.

Članak 28.

1. Korištenje prostora koje u sklopu društvenih domova koriste dobrovoljna vatrogasna društva sukladno njihovoj namjeni, uredit će se ugovorom između Grada i dobrovoljnog vatrogasnog društva.
2. Ugovor iz stavka 1. ovoga članka u ime Grada sklapa gradonačelnik.

Članak 29.

1. Režijske troškove društvenih domova/poslovnih prostora iz čl. 7. st. 2. ove Odluke za električnu energiju, plin, vodopskrbu i odvodnju podmiruje Grad iz svog Proračuna.
2. Sredstva ostvarena na ime naknade za korištenje društvenih domova/poslovnih prostora koristit će se za održavanje društvenih domova/poslovnih prostora (plaćanje režijskih troškova te troškova popravaka i ulaganja u građevinu, opremu, inventar, infrastrukturu, uređenje pripadajućeg zemljišta i sl.).

Članak 30.

1. Pročelnik upravnog odjela nadležnog za upravljanje imovinom Grada uputit će djelatnika Grada nadležnog za održavanje imovine (domar) u obilazak svih društvenih domova/poslovnih prostora, najmanje jednom godišnje.
2. O uočenim nepravilnostima (oštećenjima, manjkovima, opasnostima i sl.) službenik sastavlja izvješće koje dostavlja pročelniku i predsjedniku vijeća mjesnog odbora.

Članak 31.

Ova Odluka objavit će se na internetskoj stranici Grada Kutine te na oglasnoj ploči društvenih domova i poslovnih prostora iz čl. 7. st. 2. ove Odluke.

Članak 32.

Stupanjem na snagu ove Odluke prestaje važiti Odluka o upravljanju, korištenju i davanju na uporabu društvenih domova („Službene novine Grada Kutine“ br. 4/22.)

Članak 33.

Ova Odluka stupa na snagu osmog dana od dana objave u „Službenim novinama Grada Kutine“.

## Predsjednik

## Gradskog vijeća Grada Kutine

Domagoj Pleše, univ. spec. iur.

REPUBLIKA HRVATSKA

SISAČKO MOSLAVAČKA ŽUPANIJA

GRAD KUTINA

GRADSKO VIJEĆE GRADA KUTINE

KLASA:

UR.BROJ:

U Kutini, \_\_\_\_\_.